b'\n_START_ARTICLE_\nPeter Damiani\n_START_SECTION_\n\xc5\xbdivljenje\n_START_PARAGRAPH_\nRodil se je v Raveni v Italiji kot najmlaj\xc5\xa1i otrok v plemeniti, vendar obubo\xc5\xbeani dru\xc5\xbeini. Kmalu je osirotel. Posvojil ga je eden od bratov, ki je grdo ravnal z njim. Brat Damian, ki je bil duhovnik, se ga je usmilil in je poskrbel za njegovo \xc5\xa1olanje. Peter je v znamenje hvale\xc5\xbenosti svojemu imenu dodal bratovo ime. Peter Damiani je bil zelo dober \xc5\xa1tudent in je postal slovit u\xc4\x8ditelj retorike v Raveni. Bil je odli\xc4\x8den poznavalec latin\xc5\xa1\xc4\x8dine, teologije in kanonskega prava._NEWLINE_Okrog leta 1035 se je umaknil v samostan\xc2\xa0Fonte Avellana, kjer so menihi \xc5\xbeiveli kot pu\xc5\xa1\xc4\x8davniki po pravilih svetega Benedikta. Tu je leta 1043 postal predstojnik in se zavzemal za ideal meni\xc5\xa1kega ubo\xc5\xa1tva, ki naj bi ga sprejela tudi \xc5\xa1kofijska duhov\xc5\xa1\xc4\x8dina. \xc4\x8ceprav je \xc5\xbeivel v samostanski samoti, je spremljal dogajanje v Cerkvi in si prizadeval za cerkveno prenovitev. Ustanavljal je nove samostane in reformiral stare. V delu Liber gratissimus je nastopal proti kup\xc4\x8devanju s cerkvenimi slu\xc5\xbebami (simoniji), vendar je zagovarjal veljavnost zakramentov, ki so jih podeljevali simonisti\xc4\x8dni kleriki. Okrog leta 1050 je napisal delo Liber Gomorrhianus, naslovljeno na pape\xc5\xbea. V tem spisu odkrito pi\xc5\xa1e o spolnih zlorabah de\xc4\x8dkov, ki so jih zakrivili duhovniki in prikrivali njihovi \xc5\xa1kofje, o sodomiji in konkubinatu med duhovniki ter od pape\xc5\xbea zahteva, da take duhovnike in \xc5\xa1kofe odstrani iz njihove slu\xc5\xbebe. Pape\xc5\xbe Leon IX. se je strinjal z njegovimi ugotovitvami in je podprl njegova prizadevanja, \xc4\x8deprav ni uzakonil vseh njegovih predlogov._NEWLINE_Leta 1057 ga je pape\xc5\xbe \xc5\xa0tefan IX. imenoval za kardinala in \xc5\xa1kofa v Ostiji. Pape\xc5\xbei so mu ve\xc4\x8dkrat zaupali razne naloge za prenovo Cerkve, \xc4\x8deprav jih je vedno znova prosil, naj mu dovolijo, da se vrne v svoj samostan. Skupaj s francoskim kardinaloma Humbertom de Silva Candida in kardinalom Hildebrandom (poznej\xc5\xa1i pape\xc5\xbe Gregor VII.) je odlo\xc4\x8dilno oblikoval podobo srednjeve\xc5\xa1kega pape\xc5\xa1tva in Cerkve nasploh._NEWLINE_Umrl je v benediktinskem samostanu Santa Maria Foris Portam, ki se je takrat nahajal zunaj obzidja mesta Faenza, ko se je leta 1072 ali 1073 iz Ravene vra\xc4\x8dal v svoj samostan Fonte Avellana. Njegovi posmrtni ostanki danes po\xc4\x8divajo v stolnici v Faenzi._NEWLINE__NEWLINE_Za cerkvenega u\xc4\x8ditelja ga je razglasil 1. oktobra 1828 Leon XII..'